ዶክተር ወርቅነህ ከቻይናው አቻቸው ጋር ተወያዩ
በኢትዮጵያ ይፋዊ ጉብኝት ለማድረግ ዛሬ አዲስ አበባ የገቡት የቻይናው ውጭ ጉዳይ ሚኒስትር ዋንግ ይ ከኢትዮጵያ አቻቸው ዶክተር ወርቅነህ ጋር መክረዋል።የውጭ ጉዳይ ሚኒስትሮቹ ጠቅላይ ሚኒስትር ኃይለማርያም ደሳለኝ ባለፈው ግንቦት ወር በቻይና ጉብኝት ባደረጉበት ወቅት የሁለቱ ሀገራት መሪዎች የደረሱባቸው ስምምነቶች አፈፃፀምን በተመለከተ ነው ሀሳብ የተለዋወጡት።ሚኒስትሮቹ በዛሬው ውይይታቸው በጋራ ተጠቃሚነት ላይ የተመሰረተውን የሁለቱን ሀገራት ግንኙነት ይበልጥ በሚያሳድጉ ጉዳዮች ላይ መወያየታቸውንም ነው የውጭ ጉዳይ ሚኒስቴር ያስታወቀው።ዛሬን ጨምሮ ለሁለት ቀናት በኢትዮጵያ ጉብኝት የሚያደርጉት የቻይናው ውጭ ጉዳይ ሚኒስትር ዋንግ ይ፤ ከአፍሪካ ህብረት ኮሚሽን ሊቀመንበር ሙሳ ፋቂ ማሃማት ጋር እንደሚወያዩ ይጠበቃል።የውጭ ጉዳይ ሚኒስትሩ ከኢትዮጵያ በተጨማሪ በዮርዳኖስ እና ሊባኖስም ጉብኝት ያደርጋሉ ተብሏል።ጠቅላይ ሚኒስትር ኃይለማርያም ደሳለኝ በዚህ አመት ግንቦት ወር በቻይና ቤጂንግ በተካሄደው ቤልት ኤንድ ሮድ ጉባዔ ላይ የተሳተፉ ሲሆን፤ ለኢንዱስትሪ ፓርኮች ግንባታ የሚውል የ250 ሚሊየን የአሜሪካ ዶላር የብድር ስምምነት መፈራረማቸው ይታወሳል።ኢትዮጵያና ቻይና ትልቅ የንግድ አጋር ሲሆኑ፤ የንግድ ልውውጣቸውም 6 ነጥብ 37 ቢሊየን የአሜሪካ ዶላር ደርሷል።የሁለቱ ሀገራት የንግድ ግንኙነት በየዓመቱ 22 ነጥብ 2 በመቶ እድገት እያሳየ መሆኑን መረጃዎች ያሳያሉ(ኤፍ.ቢ.ሲ)።